राष्ट्रिय सुरक्षाको अभिभारा सेनाले मात्रै लिएर सम्भव हुँदैन : राप्रपा सांसद प्रधान
राष्ट्रिय प्रजातन्त्र पार्टीका सांसद ध्रुवबहादुर प्रधानले राष्ट्रिय सुरक्षाको अभिभारा नेपाली सेनाले मात्रै लिएर सम्भव नहुने बताएका छन् । 
काठमाडौँ — राष्ट्रिय प्रजातन्त्र पार्टीका सांसद ध्रुवबहादुर प्रधानले राष्ट्रिय सुरक्षाको अभिभारा नेपाली सेनाले मात्रै लिएर सम्भव नहुने बताएका छन् । प्रतिनिधिसभाको बुधबारको बैठकमा आगामी आर्थिक वर्षका लागि रक्षा मन्त्रालयको विनियोजनमाथिको छलफलका क्रममा राप्रपा सांसद प्रधानले राष्ट्रिय सुरक्षाको लागि नेपाली नागरिक पनि उभिनुपर्ने बताए । उनले यसका लागि राष्ट्रिय सेवा दलको अभ्यासको दायरालाई बढाउनुपर्ने बताए । उनले सेनाको उपकरणहरूको स्तरबृद्धि गर्नु आवश्यक रहेको पनि बताए । ‘आवश्यक पर्दा राष्ट्रिय सुरक्षाको अभिभारा नेपाली सेनाले मात्रै लिएर सम्भव हुँदैन । नेपाली नागरिक पनि उभिनुपर्ने अवस्था आउनसक्ने अवस्थालाई तयारी गर्ने क्रममा राष्ट्रिय सेवा दलको अभ्यासलाई यसको दायरा बढाउनुपर्ने सल्लाह दिन चाहन्छु,’ प्रधानले भने । सांसद प्रधानले विकसित सूचना प्रविधिको अध्ययन तथा अध्यापन गराउनुपर्ने पनि बताए ।